Wildsvleis en berge… – padvoldorings
Wildsvleis en berge…
Junie 8, 2016 Junie 7, 2017 | maatjiema
Volgende week hierdie tyd is ek en die "mister" sterk oppad berge toe. Ek sien meer uit na die paar dae alleen met hom as die familie vakansie wat ek bespreek het vir die Julie skoolvakansie in Ballito (behalwe natuurlik dat ek weer my ou skoolmaatjie gaan sien!) 'n Gejaagde leefstyl en ouerskap kan 'n huwelik soms knak, en ons het nodig om bietjie kwaliteit-tyd saam te spandeer. Gelukkig weet ons dit en sorg ons dat ons so twee maal per jaar 'n kort wegbreek reël, net vir die twee van ons.
Hierdie keer is daar geen TV nie. Net ons, die berge en 'n kaggel. En 'n bed. En baie boeke. O, ek sien so uit…
Omdat dit maar koud en winderig kan raak daar in die berge, het ek vanoggend 'n stuk wilds-fillet uit die "deep-freeze" gehaal om te ontvries en vooraf gaar te maak om saam te vat. Blouwildebees. Een van die tannies wat saam met my werk het vir my verduidelik hoe om te werk te gaan want die laaste keer dat ek my hande op wildsvleis gelê het was 'n aborsie. Nie net was dit 'n gemors wat die honde nie eers wou eet nie, maar die reuk was so aaklig dat ek by die agterdeur uitgehang het en twaalf katte geskiet het! Dit was omtrent nege jaar terug. Met ander woorde, daai stuk vleis lê vir my en wag en ek is skeit-bang!
Ek het altyd die vleis vir 'n vrou wat bak vir die tuisnywerheid gegee om vir my wildspasteitjies te maak, maar die laaste keer dat ek haar gesien het, het ek opgemerk dat sy nie haar onderarm-hare skeer nie. Dit het my so afgesit dat ek nooit weer iets by haar bestel het nie.